Ľ. Mušková, poslankyňa: (2005-05-13):
Dovoľte, aby som pokračovala k návrhu zákona, ktorý teraz prerokúvame. Nemusím ani pripomínať, že zákon o študentských pôžičkách je v súčasnosti veľmi prediskutovávaným zákonom. V školskej terminológii ste ho, pán minister, niekoľkými reparátmi predkladali a v terminológii vášho kolegu, pána ministra Lipšica, trikrát a dosť, by to malo byť aj poslednýkrát. Zákon sa predkladá do parlamentu krátko po neúspešnom pokuse odvolať vás, pán minister, kde podstatná časť kritiky zo zlého predkladania návrhov zákonov sa týkala aj tohto zákona. Máme ho schváliť v situácii, keď kooperácia koaličnej vlády prestáva fungovať a návrh zákona nemá prisľúbenú koaličnú väčšinu a závisí len od dobrej vôle nezaradených poslancov, či zákon prejde. Nemôžem vám uprieť, vážený pán minister, obrovskú zanietenosť pri predkladaní tohto zákona. Zdá sa mi, akoby prijatie takéhoto zákona malo znamenať vykúpenie zo všetkého zlého, negatívneho, čo dnes trápi vysoké školy. Chýba vám, pán minister, však politická skúsenosť, ktorá by vám mala napovedať, že zákon, ak by aj náhodou prešiel, vám, ale ani strane nepomôže. Pochopili to aj vaši politickí partneri. Priznám sa, že ako opozičná poslankyňa Ľudovej strany – HZDS, ktorá verejne dáva najavo svojim voličom, že s filozofiou zákona nesúhlasíme, teda zákon nepodporíme, mám v tejto chvíli pomerne jednoduchšiu úlohu, presvedčiť zbytok koalície rozhodnutej zákon podporiť o neúčelnosti schvaľovania tohto návrhu zákona. Vo svojich vystúpenia k tejto novele zákona v médiách som už viackrát oponovala názorom predkladateľa, že od schválenia dnes prerokovaného návrhu zákona o študentských pôžičkách závisí reforma vysokého školstva na Slovensku. Vážený pán minister, návrh zákona nie je dobre spracovaný. Jeho zaradenie na schválenie do obdobia plného účinku záťaže reformných krokov vlády, kde sedíte, je neprípustné a z politického hľadiska aj krátkozraké. Vaše vízie predkladané študentom a akademickej obci o reforme vysokého školstva, zabezpečenia kvality štúdia, zvýšenia záujmu o štúdium cez spoplatnenie štúdia na vysokých školách, nie sú vôbec reálne. Kvalita ponúkaných vysokoškolských služieb vzhľadom na dosah študentov na zvýšenie tejto kvality je niekde úplne iná, a preto mala byť zakomponovaná v zákone. Vaša stratégia zbavenia občanov pocitu spolupatričnosti pri doplácaní na študentov vysokých škôl v rodinách, ktoré vysokoškoláka nemajú, doplácania neubytovaných vysokoškolských študentov na ubytovaných študentov vo vysokoškolských internátoch je veľmi nebezpečná, môže vyvolať nechcené reakcie u obyvateľov aj v iných oblastiach života, napr. v zdravotníctve, v oblasti sociálnych vecí a tak ďalej, kde je spolupatričnosť veľmi potrebná. Už niekoľkokrát som z tohto miesta upozornila, že vysoké školstvo, tak ako aj regionálne školstvo sú dlhodobo podfinancované, stav zavedenia reálnych opatrení, myslím tým skutočné racionalizačné opatrenia, na vysokých školách môže nastať a prinášať adekvátne ovocie až po razantnom vykrytí miliardových dlhov, ktoré vznikli v predchádzajúcich obdobiach. A vláda ich ani dnes plne nerieši. Finančné prostriedky vysokých škôl získané zo spoplatnenia vysokoškolského štúdia tento kritický stav nevyriešia. Nechcem zatajovať a skrývať informácie a snahu zaviesť poplatky za štúdium na vysokých školách, ktorú v štátoch okolo Slovenska pravidelne otvárajú politici, ktorí si myslia, že pravicovou agendou získajú voličský úspech. Ako paradox tu môžem uviesť situáciu v Maďarsku z polovice deväťdesiatych rokov, kde ľavicová vláda rozbehla čiastočné spoplatnenie vysokoškolského štúdia a asi po roku pravicová vláda, ktorá medzitým vyhrala voľby, spoplatnenie vysokoškolského štúdia zrušila. Treba tu ale pripomenúť, že sa to udialo na základe veľkých protestov verejnosti, ktoré organizovali zjednotené vysokoškolské študentské organizácie. Študenti dali vtedy politikom jasne najavo, koho si vážia a koho budú v nasledujúcich voľbách voliť. Vážený pán minister školstva, ale snáď ešte viac vážený pán minister financií, ak neviete vzdelanosť na Slovensku zabezpečiť na európskej úrovni prostredníctvom financovania a tiež vami prijatých reforiem a vašimi rozvojovými programami, aspoň to čestne verejnosti priznajte. Neoháňajte sa stále prioritou školstva. Nechcite, aby študenti, ktorí už v súčasnosti nesú pomerne veľkú finančnú záťaž, sa museli kvôli štúdiu zadlžiť, splácať úroky a pôžičku v čase, keď si majú budovať svoju vlastnú sociálnu a spoločenskú existenciu. Už to opakujem niekoľkokrát a nedá mi, aby som to nepovedala ešte raz, spoplatnenie štúdia je vždy v danej krajine vysvetlené ako dlhodobý proces, na ktorý musí byť pripravený občan, najčastejšie rodič, ale aj prijatý súbor legislatívnych opatrení najmä v daňovej politike, ktorý u nás chýba. Dôležitou je aj psychická stránka a príprava stimulov v samotnej rodine vysokoškoláka, tak ako je to v zahraničí, založenie trebárs bankových kont alebo ja neviem zvýhodnené trebárs brigádničenie cez prázdniny a tak ďalej, umožnenie popri škole pracovať alebo brigádničiť. Zaviesť spoplatnenie vysokoškolského štúdia so spätnou pôsobnosťou na nepripravených študentov znamená retroaktivitu, ktorá je v našej legislatíve neprípustná. Znižovanie životnej úrovne občanov a zadlžovanie občanov formou pôžičiek určite k prospechu občanov nepatrí. Vytváranie sociálnej siete pre časť najmenej solventných študentov je zatiaľ v zákone premietnutá nedostačujúco. Myslím si, že táto myšlienka pána ministra je sympatická, ale nemôžem súhlasiť s tým, aby sa na sociálnu sieť vybrali peniaze práve od občanov, aby práve toto boli tie zdroje, ktoré pomôžu tým najmenej solventným. Určite nebudem mať snahu vo svojom vystúpení zákon vylepšovať, ale snažím sa len poukázať na niektoré prvky, ktoré sú pre mňa a poslancov Ľudovej strany – HZDS neprijateľné. Po prvé. Veľké výhrady máme k názvu zákona o študentských pôžičkách a o zmene a doplnení niektorých zákonov. Nezainteresovaným má názov navodiť akúsi eufóriu, že vláda ide ústretovo ponúkať finančné zdroje študentom. O tom, že finančné zdroje zákon ide vyberať, sa v názve nehovorí. Filozofia čl. I zákona, že sa vytvára štátom, ministerstvom, konštituovaná kontrolovaná inštitúcia nebýva v demokratickom a zvlášť v akademickom prostredí považovaná za dôveryhodnú. Systém vytvára administratívnu záťaž pre vysoké školy, ktoré budú musieť personálne dobudovať, resp. znovu zakladať tie sociálne referáty, ktoré boli prednedávnom zrušené. Kritizovanou je aj maximálna výška pôžičky, ktorá je limitovaná výškou školného. V § 9 určujúca úroková sadzba pre poskytnuté pôžičky, ktorá je definovaná na základe nákladov štátu na získanie finančných prostriedkov na poskytnutie týchto pôžičiek, je pre klientov nejasná, netransparentná a môže byť aj silne zneužitá. Chcem sa spýtať: Ako je možné, že dnes si štát požičiava finančné prostriedky za viac ako 5 % a hypotekárny úver vám banka poskytne už za 2,7 %? Nejasnosť je aj v splácaní úrokov, ktoré nabiehajú študentovi už počas štúdia. Podľa § 12 ods. 7 vláda Slovenskej republiky môže riešiť problém splácania pôžičiek pre dlžníkov. Je tým myslené, že vláda bude sedieť niekoľkokrát do roka a zaoberať sa problémom dlžníkov? Po tretie. V čl. II návrh zákona novelizuje zákon o vysokých školách a o zmene a doplnení niektorých zákonov, ktorý sme už novelizovali. Zmeny sú vynútené čl. I a nevynútené, ktoré si vyžiadala aplikácia zákona v praxi. Súhlasíme s kritikmi § 80aa, že rozsah údajov do registra vysokoškolských učiteľov treba zosúladiť so zákonom o ochrane osobných údajov. Nesúhlasíme so zaradením bodu 55, ktorý dáva možnosť financovať súkromné vysoké školy z dotácií štátneho rozpočtu. Všetky body zákona, ktoré sa týkajú školného, nebudem už ďalej komentovať, lebo s nimi nesúhlasíme. Tretia hlava Sociálna podpora u študentov, ako som povedala, je prijateľná, ale riešiteľná ináč. A v prípade, že zákon bude prepracovaný a pôjde len o novelu zákona o vysokých školách, aj Ľudová strana – HZDS je ochotná prispieť aj pozmeňujúcimi návrhmi a podporiť ho. Reagujúc na neustále sa zhoršovanie sociálnej situácie študentov vysokých škôl a navrhovanú reformu sociálneho systému na vysokých školách, ktorá má zaviesť školné a zruší dotácie na vysokoškolské internáty, sme proti vládou predloženej novele zákona o študentských pôžičkách a poslanci z klubu Ľudovej strany – Hnutia za demokratické Slovensko tento návrh nepodporia. Ďakujem vám za pozornosť.